**РЕШЕНИЕ № ПВ – 119- ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал.8 от Закона за биологичното разнообразие (ЗБР); чл. 40 ал. 3, ал. 5 и ал.6, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми,проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС, становища от РЗИ Пловдив и БД ИБР Пловдив

**Р Е Ш И Х**

**да се извърши** оценка на въздействието върху околната среда за **инвестиционно предложение (ИП)**: **„Изграждане на кариера за добив на мрамори“ в находище „Делчевото-1“ (участък „Вратицата юг“) с площ 219,207 дка**

**Местоположение:**

**Координатен регистър на концесионна площ „Вратицата“, Площ 219207 м2**

|  |  |  |
| --- | --- | --- |
| № | X | Y |
| 1 | 4523538.0 | 8631401.0 |
| 2 | 4523560.6 | 8631510.8 |
| 3 | 4523587.4 | 8631564.5 |
| 4 | 4523611.0 | 8631605.7 |
| 5 | 4523610.5 | 8631681.0 |
| 6 | 4523611.9 | 8631701.7 |
| 7 | 4523594.0 | 8631722.0 |
| 8 | 4523554.0 | 8631767.0 |
| 9 | 4523537.4 | 8631810.5 |
| 10 | 4523478.3 | 8631818.9 |
| 11 | 4523481.1 | 8631768.5 |
| 12 | 4523449.4 | 8631753.2 |
| 13 | 4523435.5 | 8631716.4 |
| 14 | 4523349.0 | 8631773.0 |
| 15 | 4523311.8 | 8631741.4 |
| 16 | 4523271.6 | 8631707.4 |
| 17 | 4523220.2 | 8631724.1 |
| 18 | 4523163.0 | 8631774.0 |
| 19 | 4523187.4 | 8631835.3 |
| 20 | 4523193.5 | 8631935.6 |
| 21 | 4523126.5 | 8631906.0 |
| 22 | 4522924.9 | 8631856.3 |
| 23 | 4522910.1 | 8631836.8 |
| 24 | 4522878.8 | 8631692.3 |
| 25 | 4522870.0 | 8631617.0 |
| 26 | 4523208.0 | 8631533.0 |
| 27 | 4523383.0 | 8631408.3 |
| 28 | 4523462.0 | 8631352.0 |

**землище на с. Добростан, община Асеновград**

**Възложител**: **„Запрянови – 03“ ООД,ЕИК 115816551,** гр. Асеновград, ул. „Васил Левски“ № 5

 Характеристика на инвестиционното предложение(ИП):

Концесионна площ „Вратицата“ (219,207 дка) в находище „Делчевото-1“ е разположена в землището на с. Добростан и включва: участък „Вратицата юг“ (207.448 дка) и съпътстваща площ от 11.759 дка за обслужване на добива.

Министерството на икономиката, енергетиката и туризма (МИЕТ) и „Запрянови – 03” ООД, гр. Асеновград са сключили договор на 27.02.2013 г. за проучване на неметални полезни изкопаеми – индустриални минерали (мрамори) в площ „Делчевото – 1“. Договорът е сключен на основание Разрешение № 315/16.11.2012 г. на Министъра на икономиката, енергетиката и туризма за проучване на неметални полезни изкопаеми – индустриални минерали, подземни богатства по чл. 2, ал. 1, т. 2 от Закона за подземните богатства в площ „Делчевото – 1“, община Асеновград.

Концесионната площ „Вратицата“ обхваща гори, горски поляни, изоставени ниви и стари кариерни гнезда. ИП е етап от процедурата за придобиване право на концесияза срок от 35 (тридесет и пет) години, при заложен годишен добив от60000 м3/год. мрамори с използване на взривни работи от участък „Вратицата юг”.В съпътстващият терен на концесионната площ ще бъде изградено депо за откривката (земнохумусни маси), рампи и площадки за фургони, за механизацията и др. Няма да се създава нова пътна инфраструктура, ще се използват съществуващите черни пътища.

Инвестиционното предложение е включено в обхвата на т. 2 , буква “а“ от Приложение № 2 на ЗООС и чл.2, ал.1, т.1 от Наредбата за ОС, като съгласно разпоредбата на чл. 93, ал.1, т. 1 от ЗООС подлежи на процедура по преценяване на необходимостта от извършване на ОВОС.

Концесионна площ „Вратицата“, землище на с. Добростан, община Асеновград попада в границите на защитена зона BG 0001031 „Родопи-Средни” за опазване на природните местообитания и на дивата флора и фауна, приета от МС с Решение №661/16.10.2007 г. и в границите на защитена зона BG 0002073 „Добростан” за опазване на дивите птици, обявена със Заповед № РД-528/26.05.2010 г. на Министъра на околната среда и водите (ДВ бр. 47/2010 г.).
 При извършената проверка за допустимост на ИП по реда на чл. 40 ал.2, във връзка с чл.12, ал.2 и ал.4 от Наредбата по ОС се установи, че инвестиционното предложение е допустимо спрямо режима на защитена зона BG 0002073 „Добростан”, определен със заповедта за обявяването й. Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

 **мотиви:**

 **I.Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти**

Участък „Вратицата юг” обхваща мраморен масив от долната задруга на Добростанската мраморна свита, в чийто южен край, в дерето има стара кариера, а източно от нея са разположени три стари кариерни гнезда. Мраморите изграждат рид с посока изток – запад, разклонение на Добростанския рид. Мраморния рид има денивелация 280 м.

 Крайните резултати от изчислените обеми откривка, ресурси и запаси от мрамори в участък „Вратицата юг“ по състояние към 01.05.2015 г.

|  |  |  |  |  |  |  |  |
| --- | --- | --- | --- | --- | --- | --- | --- |
| Категория | Откривка, м3 | Пол. изкопаемо, хил. т | CaCO3, % | MgO, % | SiO2, % | Al2O3, % | Fe2O3, % |
| [111] | 54167 | 1983.0 | 98.04 | 0.19 | 0.42 | 0.29 | 0.06 |
| [122] | 46929 | 12364.4 | 98.06 | 0.18 | 0.34 | 0.29 | 0.06 |
| [121]+[122] | 101096 | 14347.4 | 98.05 | 0.18 | 0.38 | 0.29 | 0.06 |
| [332] | 196238 | 24101.9 | 98.27 | 0.22 | 0.18 | 0.26 | 0.06 |
| Общо | 297334 | 38449.3 | 98.05 | 0.18 | 0.38 | 0.29 | 0.06 |

При заложен годишен добив от 60000 м3/год. мрамори с използване на взривни работи, при обемно тегло 2.66 т/м3, годишния добив е 159600 тона. Мраморите ще се претрошават и обработват в собствената сепарация, базирана до кариера „Чайкъра“. Добивът на суровината от работно стъпало ще се извършва в посока изток – запад, а придвижването на фронта на добивните работи в посока юг. Кариерата ще функционира при следните параметри: ъгъл на устойчивия откос на борда 85º при височина 10 м; брой на работните стъпала 2; височина на работното стъпало до 10 м; максимална дължина на работен фронт 200 м.

Технологична вода ще се използва за оросяване на работните площадки, пътищата срещу запрашаване и ще се доставя с цистерни от узаконените сондажи за водоползване в кариера „Чайкъра на дружеството. Питейната вода за работещите в кариерата ще бъде доставяна на обекта от магазинната мрежа. За отпадъчните битово – фекалните води ще бъдат използвани химически тоалетни.

* Реализирането на инвестиционното предложение не е свързано с необходимост от изграждане на нови пътища. Технологичните пътища в рамките на разработваната част ще бъдат изградени след одобрени проекти за добив и рекултивация.
* Добивът на мрамори от участък „Вратицата юг” ще става с използване на пробивно-взривни работи. В хода на експлоатация на обекта се предполага възникване на допълнително замърсяване и дискомфорт на околната среда. Има вероятност от засягане на район, по-голям от този на извършваната дейност.

**II. Местоположение в това число чувствителност на средата,съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Концесионната площ е в землището на с. Добростан, община Асеновград, област Пловдив. Тя е на 2000 м. юг-югозападно от с. Мулдава, на 1900 м. северозападно от с. Червен, на 6000 м. северно от с. Добростан и на 870 м. западно от асфалтовия път гр. Асеновград – гр. Кърджали.
* Предвид характера на ИП се очаква въздействие върху земеползването и почвите в района.
* При експлоатацията на находището може да се очаква известно нарушаване на качествата и регенеративната способност на природните ресурси в района.
* С писмо изх. № КД-04-21/20.01.2017г. БД ИБР Пловдив е дала заключение за допустимост на инвестиционното предложение от гледна точка на постигане на целите на околната среда. Предвид начина на добив на инертните материали и във връзка с вероятността от значително въздействие върху близките водоизточници за питейно-битово водоснабдяване е направена мотивирана оценка, с която се обосновава необходимостта от провеждане на процедура по ОВОС.

 **III. Способността за асимилация на екосистемата в естествената околна среда**:

 След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба на инвестиционното предложение, реализацията му има вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони BG 0002073 „Добростан”, BG 0001031 „Родопи-Средни” поради следните мотиви:

 1. Предвидените в инвестиционното предложение дейности се очаква да доведат до пряко увреждане и/или унищожаване на природни местообитания и местообитанията и видовете, предмет на опазване в защитени зони BG 0002073 „Добростан” и BG 0001031 „Родопи-Средни”, поради което е възможна и промяна на видовия състав, числеността и плътността на популациите на видовете, предмет на опазване в защитените зони.

2. Добивните дейности се очаква да доведат до фрагментация на природни местообитания и местообитания на видове, предмет на опазване в двете защитени зони.

3. При реализацията на инвестиционното предложение е възможно да бъдат генерирани шум, емисии и отпадъци във вид и количества, които могат да окажат значително отрицателно въздействие върху предмета и целите на опазване на засегнатата защитена зона.

4. Предвид, местоположението, мащаба и характера на инвестиционното предложение е възможно поява на трайно безпокойство на животинските видове, предмет на опазване в защитените зони, което има вероятност да доведе до намаляване на благоприятното им природозащитно състояние.

5. В границите на защитени зони BG 0002073 „Добростан” и BG 0001031 „Родопи-Средни” има редица други реализирани и предстоящи за осъществяване инвестиционни предложения, които във взаимодействие с настоящето инвестиционно предложение има вероятност да доведат до необратими и неблагоприятни комулативни въздействия върху защитените зони и техните елементи.

На основание гореизложеното, следва да се извърши оценка за степента на въздействие на инвестиционно предложение „Изграждане на кариера за добив на мрамори в концесионна площ „Вратицата“ (219,207 дка), землище на с. Добростан, община Асеновград, област Пловдив”.

Съгласно чл. 34 ал.1 от Наредбата по ОС, в доклада по ОВОС, като отделно приложение, следва да се включи оценка за степента на въздействие на инвестиционното предложение върху защитени зони BG 0002073 „Добростан” и BG 0001031 „Родопи-Средни”. Оценката се представя под форма на доклад (в един екземпляр на хартиен и в два екземпляра на електронен носител), изготвен съгласно изискванията на чл.23 ал. 2 от раздел ІV на Наредбата по ОС, съобразно критериите на чл. 22 от същата наредба, като бъдат използвани количествени оценки за очакваните загуби и/или влошаване състоянието на местообитанията (по площ) и видовете (по численост и плътност на популациите), предмет на опазване в защитените зони, разгледани в контекста на представителността на местообитанията и/или видовете в зоните и в мрежата като цяло.

Оценката за степента на въздействие на инвестиционното предложение върху защитените зони, да бъде възложена на колектив от експерти отговарящи на изискванията на чл.9, ал.1 от Наредбата по ОС.

Предвид разпоредбите на чл.20, ал. 4 от Наредба за ОС, Ви уведомяваме, че на електронен адрес http://natura2000.moew.government.bg е публикувана актуална документация и информация относно предмета и целите на опазване на засегнатите защитени зони, която следва да бъде използвана при оценката за степента на въздействие на плана върху защитените зони.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на експлоатацията на инвестиционното предложение няма да е ограничен в рамките на добивния участък.
* В изпълнениe разпоредбата на чл. 7, ал. 2, т. 2,б от Наредбата за ОВОС е поискано становище от РЗИ Пловдив за определяне на степента на значимост на въздействието и риска за човешкото здраве. С писмо изх. № 4907/13.06.2017г., предвид характера на инвестиционното предложение, РЗИ Пловдив е определила вероятност от възникване на здравен риск за населението.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

**V. Обществен интерес към предложението за строителство, дейности или технологии:**

* Съобразно изискванията на чл.4, ал. 2 от Наредбата за ОВОС Възложителят е уведомил за своето инвестиционно предложение кмета на община Родопи и с. Добростан, както и засегнатото население чрез обяви на информационно табло и общински сайт.
* Осигурен е обществен достъп до информацията по приложение № 2 по реда на чл. 6, ал. 9 и ал.10 от Наредбата за ОВОС. Постъпили са възражения от жители на с. Добростан и с. Червен срещу реализирането на инвестиционното предложение.
* Чрез провеждането на процедура по ОВОС ще се постигне по-пълно отчитане на обществения интерес към ИП.

**VI. Указания към Възложителя във връзка с предприемането на действия по провеждане на процедурата по ОВОС, съобразно изискванията на глава трета от Наредбата за ОВОС**:

• Осигуряване изработването на задание за обхват и съдържание на ОВОС по реда на чл. 10 от Наредбата за ОВОС.

• Провеждане на консултации по заданието с БД ИБР Пловдив, РЗИ Пловдив, РИОСВ Пловдив, други специализирани ведомства и засегната общественост.

• Изготвяне на Доклад за ОВОС от колектив от експерти с ръководител, при спазване изискванията на чл. 83 от ЗООС. Докладът се изработва въз основа на заданието за обхват и съдържание на ОВОС.

• Внасяне в РИОСВ Пловдив за оценка на качеството на Доклада за ОВОС в един екземпляр на хартиен и на магнитен носител (по реда на чл. 13 от Наредбата за ОВОС).

 **VІІ.** Съгласно Тарифата за таксите, които се събират в системата на МОСВ /ПМС № 136, ДВ 39 от 2011г., изм. и доп. ДВ бр. 94 от 2012 год./ за издаване на Решение по ОВОС е нужно да внесете по банков път на РИОСВ гр. Пловдив /"УниКредит Булбанк АД, клон Пловдив5, IBAN сметка ВG43UNC R70003119330825 BIC UNCRBGSF / сумата от 700 лв.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

 **Димитър Георгиев Димитров 30.06.2017г.**

За Директор на РИОСВ - Пловдив

 Съгласно Заповед на Министъра на ОСВ № РД-495/07.09.2016г